# Duc de l'Índia

El duc de l'Índia (Bubo bengalensis) és una espècie d'ocell de la família dels estrígids (Strigidae). Habita el subcontinent indi. El seu estat de conservació es considera de risc mínim.
També ha estat considerat una subespècie de Bubo bubo fins als treballs de König et al (1999).

## Descripció

* Fa entre 50 i 56 cm de llargària.
* Les ales del mascle fan 364-390 mm de longitud i les de la femella 375-425.
* El mascle pot arribar a fer 1.100 g de pes.
* Presenta el disc facial de color marró lleonat amb una vora negrosa prominent, el front marró amb petites taques negroses, els ulls de grocs ataronjats a vermell acarabassats, la barbeta i la gola blanques, les espatlles amb una franja de color blanquinós, les ales i la cua amb plomes marrons i una franja marró negrosa, la part superior del pit amb petites ratlles fosques, les potes i els dits amb plomes (encara que les articulacions exteriors són nues) i les urpes de color negre fosc.

## Reproducció

L'aparellament té lloc entre el novembre i l'abril. La femella pon 3-4 ous blancs en un clot a terra, a la vora d'un penya-segat o sota l'abric d'un arbust a nivell del terra. Els ous es desclouen al cap de 33 dies i els pollets depenen de llurs pares durant gairebé sis mesos. El niu és reutilitzat cada any.

## Alimentació

Es nodreix de rates i ratolins, aus fins a la mida d'un paó, rèptils, granotes, crancs i insectes de grans dimensions.

## Hàbitat

Viu als turons rocallosos amb arbustos, barrancs, àrees semidesèrtiques amb roques i arbustos, etc. També és conegut per habitar horts plantats de mangos a prop dels assentaments humans.

## Distribució geogràfica

Es troba a Àsia: el Pakistan, l'Índia (com ara, Assam), el Nepal, Myanmar i Bangladesh -esporàdicament-, incloent-hi el Caixmir i l'Himàlaia occidental.

## Costums

En general, és nocturn i vola amb un aleteig lent i a prop del terra. Els adults, a l'hora de protegir els polls, recorren amb freqüència a tàctiques de distracció (com ara, simular una lesió alar).

## Amenaces

Aquesta espècie s'associa, a nivell local, amb un reguitzell de supersticions, ja que, igual que molts altres rapinyaires grossos, es considera una au de mal averany. Així, per exemple, n'hi ha qui creu que el seu cant des de dalt d'un habitatge presagia la mort del seu ocupant. La creença en aquesta mena de supersticions ha donat lloc a la seua persecució en moltes àrees de la seua distribució per part de caçadors tribals. La seua captura és il·legal, però tot i així hi ha un mercat clandestí fornit per la caça furtiva.

## Referències

* ↑ Catalogue of Life (anglès)
* ↑ «Duc de l'Índia». Cercaterm. TERMCAT, Centre de Terminologia. Rev. 12 desembre 2022 (català)
* ↑ «Owls» (en anglès). IOC World Bird List Version 13.1. International Ornithologists' Union, 01-01-2023. [Consulta: 17 gener 2023].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 264. ISBN 978-84-16728-37-4.
* ↑ BirdLife International. «Rock Eagle-owl. Bubo bengalensis» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 17 febrer 2023].
* ↑ Animal Diversity Web (anglès)
* ↑ C. König, F. Weick, JH. Becking. Owls: a guide to the Owls of the World. 1999. Yale Univ. Press, Yale. ISBN 0300079206
* 1 2 3 4 5 The Owl Pages (anglès)
* ↑ Dharmakumarsinhji, K. S., 1939. "The Indian Great Horned Owl (Bubo bubo bengalensis (Frankl.)).". J. Bombay Nat. Hist. Soc. 41 (1): 174–177.
* ↑ Eates, K. R., 1937. "The distribution and nidification of the Rock Horned Owl Bubo bubo bengalensis (Frankl.) in Sind.". J. Bombay Nat. Hist. Soc. 39 (3): 631-633.
* ↑ Osmaston, B. B., 1926. "The Rock Horned Owl in Kashmir.". J. Bombay Nat. Hist. Soc. 31 (2): 523–524.
* ↑ Pande, S.; Amit Pawashe, Murlidhar Mahajan, Anil Mahabal, Charu Joglekar i Reuven Yosef, 2011. "Breeding Biology, Nesting Habitat, and Diet of the Rock Eagle-Owl (Bubo bengalensis)". Journal of Raptor Research 45 (3): 211–219. «Enllaç».
* ↑ BirdLife International (2016). "Bubo bengalensis." 2016 Llista Vermella de la UICN. Unió Internacional per a la Conservació de la Natura, edició 2016. [Consulta: 13 abril 2023]
* ↑ Ali, S. & S. D. Ripley, 1981. Handbook of the birds of India and Pakistan. 3 (2 ed.). Oxford University Press. pàgines 273–275.
* ↑ Sad, Wise Eyes - Bringer of fortune, foreteller of death—the vice of superstition is tearing the life out of Indian owls (anglès)

## Bibliografia

* König, Weick i Becking, 1999. Owls: A Guide to the Owls of the World. Yale University Press.

## Enllaços externs

* uBio (anglès)
* The Internet Bird Collection (anglès)